
PLX 500/2015
BIROUL PERMANENT
AL

CAMEREI DEPUTAŢILOR
    Vă înaintăm, alăturat, raportul comun asupra propunerii legislative pentru eliminarea inegalităţilor salariale rezultate în urma aplicării Legii nr.118/2010 în cadrul instituţiilor bugetare,  trimisă spre dezbatere în fond Comisiei pentru buget, finanţe şi bănci şi Comisiei pentru muncă şi protecţie socială cu adresa nr. PLx.500 din 22 iunie 2015, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.



PREŞEDINTE,





      PREŞEDINTE,
        
          Viorel ŞTEFAN




            Adrian SOLOMON

PLX 500/2015
RAPORT COMUN
asupra propunerii legislative pentru eliminarea inegalităţilor salariale rezultate în urma aplicării Legii nr.118/2010 în cadrul instituţiilor bugetare
În conformitate cu prevederile art.95 din Regulamentul Camerei Deputaţilor, republicat, Comisia pentru buget, finanţe şi bănci şi Comisia pentru muncă şi protecţie socială au fost sesizate, pentru dezbaterea pe fond, cu propunerea legislativă pentru eliminarea inegalităţilor salariale rezultate în urma aplicării Legii nr.118/2010 în cadrul instituţiilor bugetare, transmisă cu adresa  nr. PLx 500 din 22 iunie 2015.
Conform prevederilor art. 75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa din 16 iunie 2015.
La întocmirea prezentului raport comun, cele două Comisii au avut în vedere:

· avizul favorabil al Consiliului Legislativ (nr.238/13.03.2015);
· avizul negativ al Comisiei juridice, de disciplină şi imunităţi 
(nr.4c-11/867/30.06.2015);
· avizul favorabil al Comisiei pentru egalitatea de şanse pentru femei şi bărbaţi (nr.4c-17/539/02.09.2015);

· punctul de vedere, negativ, al Guvernului.
Propunerea legislativă are ca obiect de reglementare eliminarea inegalităţilor salariale rezultate în urma aplicării Legii nr.118/2010 în cadrul instituţiilor bugetare, în sensul restituirii procentului de 25% cu care a fost diminuat cuantumul brut al salariilor de bază/soldelor/ indemnizaţiilor lunare de încadrare, inclusiv sporuri, indemnizaţii şi alte drepturi salariale.
    În conformitate cu prevederile art. 61 şi 63 din Regulamentul Camerei Deputaţilor, republicat, membrii celor două Comisii au examinat proiectul de Lege în şedinţe separte, respectiv Comisia pentru muncă şi protecţie socială în data de 23 februarie 2016, iar Comisia pentru buget, finanţe şi bănci în data de 8 martie 2016. 

    Din totalul de 24 de membri ai Comisiei pentru muncă şi protecţie socială au fost prezenţi la dezbateri 24 de deputaţi, iar din numărul total de 33 de membri ai Comisiei pentru buget, finanţe şi bănci şi-au înregistrat prezenţa la dezbateri 32 deputaţi.

La dezbaterile care au avut loc au participat, în conformitate cu prevederile art.55 din Regulamentul Camerei Deputaţilor, republicat, domnul Gabriel Lungu – Secretar de Stat în cadrul Ministerului Muncii, Familiei, Protecţiei Sociale şi Persoanelor Vârstnice şi domnul Attila Gyorgy - Secretar de Stat în cadrul Ministerului Finanţelor Publice.

 În urma examinării propunerii legislative şi a opiniilor exprimate, deputații prezenți la lucrări au hotărât, cu unanimitate de voturi, să propună plenului Camerei Deputaţilor respingerea acesteia, din următoarele considerente:
În prezent, salariile personalului din cadrul instituţiilor bugetare ce a intrat sub incidenţa Legii nr.118/2010 au fost deja majorate, în considerarea Deciziei Curţii Constituţionale nr.872/2010, potrivit căreia măsura de restrângere a unor drepturi ale personalului bugetar poate avea doar caracter temporar, fiind obligatorie revenirea la nivelul iniţial al acestor drepturi.
În acest sens menţionăm că, prin Legea nr.285/2010 privind salarizarea în anul 2011 a personalului plătit din fonduri publice, cuantumul brut al salariilor de bază/soldelor funcţiei de bază/salariilor funcţiei de bază/indemnizaţiilor de încadrare, acordat pentru luna octombrie 2010 a fost majorat cu 15%. Cu acelaşi procent a fost majorat, începând tot cu ianuarie 2011, şi cuantumul sporurilor, indemnizaţiilor, compensaţiilor şi al celorlalte elemente ale sistemului de salarizare care fac parte din salariul brut.
Ulterior, pentru revenirea la nivelul iniţial al drepturilor diminuate, prin Ordonanţa de urgenţă a Guvernului nr.19/2012, aprobată cu modificări prin Legea nr.182/2012, cuantumul brut al salariilor de bază a fost majorat în două etape, respectiv cu 8% începând cu 1 iunie 2012 şi cu 7,4% începând cu data de 1 decembrie 2012. De asemenea, şi cuantumul sporurilor, indemnizaţiilor, compensaţiilor şi al celorlalte elemente ale sistemului de salarizare au fost majorate cu aceleaşi procente.
Faţă de cele de mai sus, rezultă că prin actele normative menţionate a fost îndeplinită condiţia impusă de Decizia Curţii Constituţionale nr.872/2010, respectiv de a se reveni la nivelul iniţial al drepturilor diminuate. În consecinţă, propunerea legislativă este fără obiect.

În raport cu obiectul şi conţinutul său, propunerea legislativă face parte din categoria legilor ordinare.


PREŞEDINTE,




      PREŞEDINTE
                   Viorel ŞTEFAN




   Adrian SOLOMON


SECRETAR,




         SECRETAR,


Maria-Andreea PAUL
 


                Mihăiţă GĂINĂ
Şef serviciu,









Consilier parlamentar,
Giorgiana Ene









Lidia Vlădescu
Consilier parlamentar








Expert parlamentar
Florentina Rădoi

PAGE  
3

